ทฤษฎี Black Swan สิ่งที่เราไม่เคยเจอ ไม่ได้แปลว่าไม่มี
สิ่งที่ไม่คาดฝัน เกิดขึ้นได้เสมอ ประโยคนี้น่าเป็นคำสรุปของทฤษฎีนี้ ทฤษฎี Black Swan คืออะไร? ใครเป็นผู้คิดค้นขึ้นมา ลงทุนแมนจะเล่าให้ฟัง
17 ส.ค. 2562

ทฤษฎี Black Swan สิ่งที่เราไม่เคยเจอ ไม่ได้แปลว่าไม่มี
สิ่งที่ไม่คาดฝัน เกิดขึ้นได้เสมอ
ประโยคนี้น่าเป็นคำสรุปของทฤษฎีนี้
ทฤษฎี Black Swan คืออะไร?
ใครเป็นผู้คิดค้นขึ้นมา
ลงทุนแมนจะเล่าให้ฟัง
ทฤษฎี Black Swan ถูกคิดค้นโดย Nassim Nicholas Taleb นักคณิตศาสตร์ และนักซื้อขายหุ้น ชาวเลบานอน
เขาจบการศึกษาปริญญาตรี และปริญญาโทด้านวิทยาศาสตร์ และปริญญาเอกด้านวิทยาการจัดการจากมหาวิทยาลัยปารีส พร้อมทั้งปริญญาโทอีกใบสาขาบริหารธุรกิจจาก Wharton School ที่มหาวิทยาลัยเพนซิลเวเนีย
หนังสือ The Black Swan: The Impact of the Highly Improbable ที่อธิบายทฤษฎี Black Swan ถูกจัดอันดับโดย The Sunday Times ให้เป็น 1 ใน 12 หนังสือขายดีที่มีอิทธิพลมากที่สุดในโลกนับตั้งแต่สงครามโลกครั้งที่ 2 สิ้นสุดลง
โดยหนังสือนี้จะเปรียบเทียบว่า โลกก่อนหน้านี้เชื่อว่า หงส์ทุกตัวเป็นสีขาว หรือ All Swans Are White แต่ความเชื่อนี้ก็มาถูกทำลายทีหลัง เพราะหงส์ดำมีจริงในทวีปออสเตรเลีย
Nassim Nicholas Taleb บอกว่า สิ่งที่จะเข้าข่ายทฤษฎี Black Swan หมายถึง
1. เหตุการณ์ที่ไม่คาดฝัน
2. เหตุการณ์นั้นมีผลกระทบมหาศาลเมื่อเกิดขึ้น
3. หลังเหตุการณ์นั้น จะมีเหตุผลมาอธิบายได้ว่าเกิดอะไรขึ้น
ถ้าถามว่า ที่ผ่านมามีเหตุการณ์อะไรที่เข้าข่ายทฤษฎี Black Swan
ช่วงก่อนเกิดวิกฤติการเงินในเอเชียปี 1997 เศรษฐกิจไทยในช่วงนั้นเติบโตในระดับ 9-10% ต่อปี คนส่วนมากคงไม่คิดว่าประเทศไทยจะเกิดวิกฤติเศรษฐกิจขึ้นจนลามไปยังประเทศอื่นๆ อีกหลายประเทศ
ค่าเงินบาทที่อยู่ในระดับ 25 บาทต่อดอลลาร์สหรัฐ โดนลอยตัวไปจนถึง 56 บาทต่อดอลลาร์สหรัฐ ธุรกิจที่มีหนี้ต่างประเทศจำนวนมากต้องล้มละลาย และปิดกิจการ
อีกทั้ง ภาวะเศรษฐกิจฟองสบู่ดอตคอม ที่บริษัทเทคโนโลยีบูมในช่วงนั้น
ตลาดหุ้น Nasdaq เพิ่มขึ้นจาก 800 จุดในปี 1995 มาอยู่ในระดับที่สูงกว่า 5,000 จุด ในปี 2000
ก่อนที่ฟองสบู่แตกและลดลงมาเหลือเพียง 1,100 จุดใน 2 ปีต่อมา
หรือแม้แต่เหตุการณ์คลื่นยักษ์สึนามิที่สร้างความเสียหายให้แก่ประเทศไทย เพราะก่อนหน้านั้น ไม่เคยมีใครคิดว่าจะมีภัยธรรมชาติแบบนี้เกิดขึ้นกับประเทศไทย สร้างความสูญเสียของชีวิตคนจำนวนมาก
จะเห็นได้ว่าเหตุการณ์เหล่านี้แทบไม่มีใครคิดมาก่อนว่าจะเกิดขึ้น
เพราะ ณ เวลานั้น ทุกคนที่อยู่ในเหตุการณ์ไม่รู้สึกถึงความอันตรายที่กำลังเข้ามา
สุดท้ายเมื่อเกิดเหตุการณ์ที่ไม่คาดคิดนั้น กลับส่งผลเสียหายในวงกว้างอย่างมหาศาล
และในอนาคตก็น่าจะมีอีกหลายเหตุการณ์ที่จะเป็น Black Swan
เพราะมนุษย์ทุกคนจะมีกรอบความเชื่อในวงความรู้ของตนเองอยู่เสมอ
อะไรที่ตนไม่เคยพบเห็นมาก่อน ก็เลือกที่จะปฏิเสธสิ่งนั้น ว่ามันคงจะไม่เกิดขึ้น
หลายคนอาจเห็นว่าเรื่องภาวะโลกร้อนเป็นเรื่องเล็ก ไม่ส่งผลอะไรต่อเรา
หลายคนอาจเห็นว่า Artificial Intelligence อีกนานกว่าจะก้าวตามทันมนุษย์
สิ่งเหล่านี้เป็นสิ่งที่ไม่เคยเกิดขึ้นมาก่อน
แต่ไม่ได้หมายความว่ามันจะเกิดขึ้นไม่ได้
และถ้ามันเกิดขึ้นแล้ว
ก็จะมีผลกระทบมหาศาลเกิดขึ้น อย่างหลีกเลี่ยงไม่ได้
Black Swan จะเป็นเรื่องตลก ตราบใดที่มันยังไม่เกิดขึ้น
แต่เมื่อมันเกิดขึ้นแล้ว เรื่องตลกนั้นจะเป็นฝันร้ายของเราทุกคน..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-
-
-